ଏସ୍ପ୍ଲାନେଡ୍ ପାର୍କିଂ ଫି ଆଦାୟର ଗୁମର ଖୋଲିଲେ ବରିଷ୍ଠ ଆଇନ୍ଜୀବୀ..\nSun, Jan 05 | 1:34 p.m.\nଭୁବନେଶ୍ୱରଃ ଏସ୍ପ୍ଲାନେଡ୍ କଳାସାମ୍ରାଜ୍ୟର ଗୋଟିଏ ପରେ ଗୋଟିଏ ଗୁମର ଖୋଲିବାରେ ଲାଗିଛି । ମିଛ କହି ସାଧାରଣ ଲୋକଙ୍କଠାରୁ ଲୁଟି ନେଉଛି କୋଟି କୋଟି ଟଙ୍କା । ଭୁବନେଶ୍ୱରସ୍ଥିତ ବହୁ ଚର୍ଚ୍ଚିତ ଏସ୍ପ୍ଲାନେଡ୍ ମଲ ବେଆଇନ୍ ଭାବେ ପାର୍କିଂ ଫି ଆଦାୟ କରୁଥିଲେ ବି ବିଏମ୍ସି ଓ ବିଡିଏ କର୍ତ୍ତୃପକ୍ଷ ଚୁପ୍ ବସିଛନ୍ତି । କ'ଣ ରହିଛି ଏହା ପଛରେ ରହସ୍ୟ ତାହା ଏବେ ଆଲୋଚ୍ୟର ବିଷୟ ପାଲଟିଛି । ବିଏମ୍ସି ପକ୍ଷରୁ ପାର୍କିଂ ଫି ଆଦାୟ ବାରଣ ସତ୍ତ୍ୱେ ହାଇକୋର୍ଟଙ୍କ ଦ୍ୱାହୀ ଦେଇ ଲୋକଙ୍କୁ ଲୁଟି ଚାଲିଛି ଏସ୍ପ୍ଲାନେଡ୍ । ଆଉ ସବୁ ଜାଣି ମଧ୍ୟ ବିଏମ୍ସି ଚୁପ୍ ବସିଛି । ତେବେ ଏସ୍ପ୍ଲାନେଡ୍ର କଳାସାମ୍ରାଜ୍ୟର ଗୁମର ଖୋଲିଛନ୍ତି ରାଜ୍ୟର ବରିଷ୍ଠ ଆଇନଜୀବୀ ।\nପୁଣି ପଦାରେ ପଡିଲା ଏସପ୍ଲାନେଡ୍ର କେଳେଙ୍କାରୀ । ଆଉ ଏସପ୍ଲାନେଡ କେଳାଙ୍କାରୀର ଗୁମର ଖୋଲିଲେ ବରିଷ୍ଠ ଆଇନଜୀବୀ । ହାଇକୋର୍ଟଙ୍କ ରାୟର ବାହାନାରେ ପାର୍କିଂ ଫି ଆଦାୟ କରୁଛି ଏସପ୍ଲାନେଡ୍ । ଆଉ ଏସପ୍ଲାନେଡର ସମସ୍ତ କାର୍ଯ୍ୟକୁ ଦେଖି ନ ଦେଖିଲା ଭଳି ରହିଯାଇଥିବା ବିଡିଏ ଏବେ କାଠଗଡ଼ାରେ । ଆଉ ପଦାରେ ପଡିଛି ନଗର ଉନ୍ନୟନ ବିଭାଗ, ବିଡିଏ ଓ ଏସପ୍ଲାନେଡ୍ ମଧ୍ୟରେ ଥିବା ମଧୁଚନ୍ଦ୍ରିକା ।\nବିଡିଏ ନିଜର ଅଫିସିଆଲ ଟୁଇଟର ପେଜରେ ସ୍ପଷ୍ଟ ଭାବେ ଉଲ୍ଲେଖ କରିଛି ଯେ, କୌଣସି ସପିଂ ମଲ ପାର୍କିଂ ଫି ଆଦାୟ କରିବେ ନାହିଁ । ତେବେ ଆଖିରେ ଆଙ୍ଗୁଠି ଗେଞ୍ଜି ଏସ୍ପ୍ଲାନେଡ୍ ପାର୍କିଂ ଫି ଆଦାୟ କରୁଥିଲେ ବି ଚୁପ୍ ବସିଛି ବିଡିଏ । କଣ ପାଇଁ ସବୁ ଜାଣି ବି ଏସପ୍ଲାନେଡକୁ ଘଣ୍ଟ ଘୋଡାଉଛନ୍ତି ବିଡିଏ କର୍ତ୍ତୃପକ୍ଷ ? ବିଡିଏ କରିଥିବା ନୋଟିସ ଅନୁଯାୟୀ କୌଣସି କମରସିଆଲ ବିଲ୍ଡିଂ, ଆପାର୍ଟମେଣ୍ଟ, ହସ୍ପିଟାଲ ଭଳି ସଂସ୍ଥା ଲୋକଙ୍କଠାରୁ ପାର୍କିଂ ଫି ଆଦାୟ କରିପାରିବେନି । ଏହି ନିୟମ ଏସପ୍ଲାନେଡ୍ ପାଇଁ ମଧ୍ୟ ଲାଗୁ । ତେବେ ବିଡିଏର ଏହି ନିୟମକୁ ବିରୋଧ କରି ଏସପ୍ଲାନେଡ ହାଇକୋର୍ଟଙ୍କ ଦ୍ୱାରସ୍ଥ ହୋଇଥିବାବେଳେ ହାଇକୋର୍ଟ କେବଳ ସଂମ୍ପୃକ୍ତ ଅନୁଷ୍ଠାନ ବିରୋଧରେ କୋଅରସିଭ ଆକ୍ସନ ନେବାକୁ ବାରଣ କରିଛନ୍ତି । ହାଇକୋର୍ଟଙ୍କ ଅର୍ଡରରେ ଏହା ସ୍ପଷ୍ଟ ଲେଖା ହୋଇଥିବାବେଳେ ଏହି ରାୟକୁ ପୁରା ବଦଳାଇ ଦେଇଛନ୍ତି ଏସପ୍ଲାନେଡ୍ କର୍ତ୍ତୃପକ୍ଷ । ହାଇକୋର୍ଟରେ ମାମଲାର ଶୁଣାଣୀ ଚାଲିଥିବା ବେଳେ କାହିଁକି ବିରୋଧ କରିନଥିଲା ବିଡିଏ ।\nଏଠି ପ୍ରଶ୍ନ ଉଠୁଛି କାହା ବଳରେ ବଳିଆନ ହୋଇଛି ସପିଂ ମଲ୍ ଏସପ୍ଲାନେଡ୍ । ଏହା ପଛରେ ଅନେକ ବଡ଼ବଡ଼ିଆଙ୍କ ହାତଥିବା ସମସ୍ତେ ଜାଣିଥିବାବଳେ ବିଡିଏର ଭୂମିକା ସବୁଠାରୁ ବଡ଼ ପ୍ରଶ୍ନବାଚୀ ସୃଷ୍ଟି କରିଛି । କେମିତି ରାଜଧାନୀର ଛାତି ଉପରେ ଠିଆ ହୋଇଥିବା ଏହି ମଲ ମନମାନୀ କରି ବେଆଇନ ପାର୍କିଂ ଫି ଆଦାୟ କରୁଛି ? ବିଡିଏ ଏ ସମ୍ପର୍କରେ ସବୁ ଜାଣି ବି ଅଜଣା ରହିଛି କେମିତି ?\nହାଇକୋର୍ଟରେ ବିଡିଏର ଓକିଲ ଅଛନ୍ତି । ବିଡିଏ ଚାହିଁଥିଲେ ଏସପ୍ଲାନେଡର ମନମାନୀକୁ କୋର୍ଟରେ ରୋକି ପାରିଥାନ୍ତା ? ଏମିତିକି ବିଲଡିଂ ଷ୍ଟାଣ୍ଡିଂ ଆଇନ ଅନୁସାରେ ଏସପ୍ଲାନେଡ୍ ବିରୋଧରେ କାର୍ଯ୍ୟାନୁଷ୍ଠାନ ଗ୍ରହଣ କରିବା ସହ ମଲକୁ ବନ୍ଦ କରିପାରିବାର କ୍ଷମତା ମଧ୍ୟ ରହିଛି ବିଡିଏ ପାଖରେ । କିନ୍ତୁ ହାଇକୋର୍ଟଙ୍କ ଆଳରେ ଏସପ୍ଲାନେଡ୍ ନିଜର ମନମାନୀ ଚଳାଇଥିବା ବେଳେ ପୁରା ପ୍ରସଙ୍ଗରେ ବିଡିଏର ସ୍ଥାଣୁତା ତାର ଅପରାଗତାକୁ ସ୍ପଷ୍ଟ କରୁଛି । ତାସହ ଅନେକ ବଡବାବୁ ଓ ମନ୍ତ୍ରୀଙ୍କ କାର୍ଯ୍ୟାବଳୀ ଏବେ ସନ୍ଦେହଘେର ମଧ୍ୟକୁ ଟାଣି ଆଣିଛି । ଘଟଣାକୁ ବାଆଁରାଇବା ପାଇଁ ଏପରି କୁହାଯାଉଛି ବୋଲି କହିଛନ୍ତି ଆଇନଜୀବୀ ।
